**Kritika – Az Ádámok és Évák néhány jelenetéről**

1. 2. szín: A paradicsomban – a tánc ereje

Ebben a színben van talán a legkevesebb szöveghűség, hiszen a koncepció alapja a tánc, egy táncszínházi előadást tekinthetünk meg. Indokoltnak mondható a szöveg kihúzása, hiszen a tánc került előtérbe, önálló kifejezőeszközként, ezáltal az előadás nem veszít a mondanivalóból azáltal, hogy jelentős mennyiségű szöveget kihagytak.

A koncepció az érzelmek kifejezése tánc segítségével, a középpontban Lucifer megjelenésével. Magával ragadó látvány, ahogy Lucifer megpróbálja elcsábítani Évát. A táncosok kecses mozgása paradicsomi idillt állít a színpara.

Bár nem a próza dominált, de a szereplőválasztások a célnak megfeleltek. Tehetséges fiatal művészek vitték színre a jelenetet, akkor is, amikor beszélniük kellett. Az artikuláció minden szereplőnél megfelelt, érthető volt minden párbeszéd. Éva nagyon jól megjelenítette a két választás közé került nőt, Lucifer csábításának koreográfiája - ami nem féltétlen a színész érdeme, de a megvalósítás igen - káprázatos volt. Minden szereplő hitelesen adta a karakterét, nem estek ki a szerepből, a tánckar pedig kiváló volt.

A színpad terét teljes mértékben kihasználták, hiszen az egész teret meg tudták tölteni érzelemmel és tánccal. A színészek testbeszéde kiválóan visszaadta a szereplők egymáshoz való viszonyát. A tánc által megjelenített gondolatok a nézők számára tökéletesen érthetőek voltak, illetve fenntartották a figyelmet. Mindent remekül megjelenítettek a színpadon.

A díszletet maguk a szereplők alkották, nem volt szükségük tárgyakra, így is kiválóan visszaadták paradicsom érzését. A jelmezek tökéletesen passzoltak a táncosokhoz, a térben forduló, lendülő mozgások a szerteszét libbenő ruhákkal a néző tekintetét a mozgásformákra irányította. A ruhák jól megkülönböztették a szereplőket, ezáltal a néző dolga is egyszerűbbé vált. A zene tökéletesen illett a tánc által megjelenített gondolatisághoz, nem találni benne kivetnivalót.

1. 12. szín: A falanszter - mai áthallások

Ebben a jelenetben viszonylag hűek maradtak az eredeti műhöz, és csak kevés szöveg kihúzásra került sor, amelyet igazából a néző alig-alig vesz észre, nem hiányol.

A koncepció az eredeti szöveg modern, mai környezetbe helyezése. A szöveg ebben az új környezetben is teljes mértékben értelmezhető és világos a néző számára. A nézőt még az is elgondolkoztathatja, hogy milyen nagy szerzői tehetség szükséges ahhoz, hogy bármilyen környezetben értelmezhető legyen az adott szöveg. A rendezői alapelv egy nemrégiben kitört járvány bemutatásán alapul, és ezt csempészi bele a műbe oly módon, hogy az mégsem túlzás. Mindenki számára érthető utalásokat tartalmaz, hiszen a járványt egységesen átéltük. A központban szintén ez a pandémiás időszak áll, gyakorlatilag az egész jelent erre épül, de nem a szöveg szintjén, hanem a képi utalások által.

A szereplők választása általánosságban tekintve megfelelő, mindenki magabiztosan és egészen jól artikulálva mondja a szöveget, bár néhol nem lehet teljes mértékben tisztán hallani a beszédet, de ez elenyésző mértékben van jelen. Ádám és Lucifer kifejezetten szerephűen játszanak, Éva néhol kiesik a szerepéből, de ez nem annyira zavaró, mert csak párszor történik meg.

A teret kifejezetten jól használják, betöltik azt, a néző figyelmét mégsem tereli el, hogy mindenhol van valaki, ugyanis odafigyelnek arra, hogy szerepben maradjanak. A koreográfiák látványosak, néhol humorosak pl.: a kutyakórus. Ezen felül minden mozgás indokolt, nem mozognak feleslegesen a színészek.

A díszlet minimalista, indokolt mennyiségű díszletet használnak, de nem viszik túlzásba, így a néző figyelmét nem viszi el a díszlet. A jelmezek megfelelőek, illenek a rendezői koncepcióhoz. A zenék illenek a koreográfiákhoz, illetve nem szólal meg zene csak akkor, ha annak indokolt, valamiféle többletjelentése van. A vetítés erősíti a díszletet, a mindannyiunk által ismert szimbólumokkal ad keretet az előadásnak.

1. Egyiptomi szín – lányok a színpadon

A szöveghűség nélkülözése zavaróan feltűnű, ugyanis kimarad Lucifer egy nagyon fontos monológja a szín elejéből, ez a műkedvelő, és műértő néző számára igen nagy csalódás, hiszen alapgondolatokat fogalmaz meg. Véleményünk szerint ilyen mértékű szöveg kihagyása semmilyen esetben nem indokolt. A rendezői alapelv szerint megpróbálták a korszaknak megfelelően megjeleníteni a színt, jelmezben és díszletben is.

Nehézséget jelenthetett, hogy hogyan is lehet ezt a művet megjeleníteni csak lányokkal. Ilyet ritkán, vagy inkább még nem is láthattunk színpadon. Ez kifejezetten nagy újítás, ha csak azt vesszük figyelembe, hogy az ókorban még a női szerepeket is férfiak játszották. De lehet, hogy csak a kényszer szülte ezt a megoldást.

A szereplők választása igen meglepő, hiszen ahogy azt előbb is említettük, csak női színészek játszanak minden szerepet. Ádám szerepében is egy nő van, ami kissé furcsa, de annál inkább egyedi. Viszont sok kérdést felvet azzal kapcsolatban, hogy ez így helytálló volt-e a mű szempontjából. Véleményünk szerint ezt a férfi szerepet nem szabadott volna egy nőnek adni, vannak olyan szerepek, amik erre alkalmasak, de ez nem tartozik közéjük. Az előbbi gondolattal alátámasztva mondjuk azt, hogy az Ádámot alakító hölgy nem tudta hitelesen átadni a karaktert. A Lucifert játszó színésznő viszont kifejezetten jól átadta a szerep lényegét. Bár az Ádámot alakító lány védelmére szóljon, hogy gonosz karaktert mindig egyszerűbb játszani. Éva kifejezetten hitelesnek mondható.

A teret kellőképpen kihasználták, a jelenet mozgásokban gazdag, ezzel közelebb hozva magukhoz a nézőt. Nem mozognak feleslegesen a szereplők, minden mozgás indokolt. A koreográfiák összehangoltak, egymásra odafigyelve, harmonikusan dolgoztak. A verbális kommunikációjuk a célnak megfelelő.

A díszlet elemei értelmezhetők, nem feleslegesek, nem keltenek kérdéseket a nézőben. A jelmezek korhűek, próbáltak a lehetőségekhez mérten a kornak megfelelően felöltözni. A zene mindenhol indokolt, sehol nem felesleges, mindenhol hozzátesz a jelenthez. A vetítés inkább hátteret ad az előadásnak.

Összességében mindhárom jelenet szereplői, alkotói remek munkát végeztek, érdekes, élvezhető produkciót hoztak létre.